**- eclipsă de pământ**

*Florin Constantin Verdeş*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noi doi suntem la fel,

şi locuim în acelaşi

tulbure ochi de cer,

în aceeaşi literă strâmbă a genezei,

ne desparte doar un zâmbet,

acela care

nu a împins niciodată norii,

sau poate,

ne lipseşte chiar naşterea,

am venit de mână din pământ...

Şi am venit încărcaţi

cu amintirile nedecise

de vreun destin,

nici de vreun zeu sau zee

universali,

şi ne-am căutat

preţ de mai multe vieţi,

fiind, pe rând, soare şi lună,

şi-mpreună

călători pe orbita luminii...

... doar că, prea multa lumină

ne-a găsit umbrele neatente,

fără să se ţină de mână,

şi ne-a îmbrăcat destinele

în permanente eclipse!

Noi doi suntem la fel,

două singurătăţi

îmbrăcate de paradă,

defilând cu un car alegoric:

pământul...